Alprazolam ya iku sawijining obat panenang golongan benzodiazepine kanggo nambani ganggunan rasa sumelang lan rasa kuwatir. Obat-obat jinis benzodiazepine iki kalebu psikotropika sing sipaté nglemesaké otot. Alprazolam bisa ngelongi kategangan psikologis sing dirasakaké panandhang, saèngga nggawé rasa ayem lan tentrem saksiwé ngonsumsi. Alprazolam racaké maujud tablèt. Alprazolam makarya kanthi nekan sistem saraf pusat saengga ngalonaké pakaryan sistem saraf pusat.

Piguna 
Alprazolam kerja ing jero saraf utek lan ngasilaké èfèk rasa tentrem kanthi ningkataké pakaryan zat kimiya alami sing ana sing awak sing sinebut gamma-aminobutirat (GABA). Akèh dhokter sing migunakaké obat iki kanggo nambani rasa sumelang, ora bisa turu, gangguan psikosomatik mliginé gangguan ing lambung.

Dhosis 
Alprazolam kasedhiya ing tablet 0,5 mg, 1 mg, lan 3 mg. Ing sajroning ngonsumsi alprazolam ana dhosis utawa takeran. Takeran anggoné ngonsumsi dijumbuhaké karo kasarasan, umur lan respon panandhang marang obat. Dhosis anggoné ngombé ya iku:

 Dhiwasa (umur 18-64 taun) ngonsumsi 0,25-0,5 mg sedina ping telu. Dhosis iki bisa diundhakaké saben 3 dina. Ngombé alprazolam paling akèh ya iku 4 mg sedina.
 Wong tuwa (sadhuwuré 65 taun) ngonsumsi 0,5 mg sedina ping 2-3. Dhosis iki bisa diundhakaké menawa dibutuhaké.

Cara ngonsumsi 
Sadurungé ngonsumsi alprazolam, prayogané maca pratuduh ing wungkusé utawa nuruti resèp dhokter. Nalika ngonsumsi, aja mamah utawa ngolu obat iki kanthi langsung. Ananging alprazolam kudu diemut supaya larut dhéwé ing cangkem. Alprazolam kudu disimpen ana ing wadhah katutup saka hawa ing suhu ruwang. Aja diwènèhaké kulkas utawa ing ngisor sorot sréngéngé. Gatekaké tanggal kadaluwarsa sakdurungé ngombé obat iki. Menawa wis kliwat tanggal kadaluwarsa kudu gagé-gagé diguwak.

Interaksi karo obat liya 
Interaksi bisa kadadeyan menawa ngombé alprazolam karo obat liya kanthi wektu sing bebarengan, bisa nyebabaké perkara kaya déné:

 Tambahing efektivitas plasma steady state saka imipramine lan desipramine.
 Tambahing efektivitas digoxin.
 Tambahing daya metabolisme karo induser CYP3A4 tuladhané ritonavir.

Èfèk samping 

Ana èfèk samping nalika migunakaké alprazolam iki kanthi terus-terusan. Panandhang sing wis saben dina ngonsumsi alprazolam bisa katergantungan obat iki. Menawa ora ngonsumsi, panandhang ora bisa nindakaké pagawéyan sadina-dina. Prantandha èfèk samping kaya déné:

 Angèl konsentrasi
 Gampang lali
 Owahing rasa seksual
 Ora napsu mangan
 Owaning pangrasa ati kaya cepet nesu
 Sirah mumet 
 Asring ngantuk
 Asring kesel ing sendhi
 Mukok-mukok
Dhegelen
 Angèl nguyuh
 Angèl lumaku lan ngomong

Ana uga èfèk samping sing parah kudu gagé-gagé nemoni dhokter. Pratandha iku kaya ta:

 Kulit ing awak malih dadi werna kuning (jaundice)
 Kejang-kejang
Semaput
Dheprèsi
Halusinasi
Hiperaktif
 Mengi utawa sesek napas

Wong mbobot ora kena ngombé obat iki amarga bisa nyebabaké cacat kongenital gawan ing bayi sing ana ing weteng.  Èfèk jangka suwé sing disebabaké panganggonan wektu suwé ya iku tindak tanduk sing agrésif.

Rujukan 

Obat
Sistem saraf